Papersnake/gushiwen huggingface dataset:
鹤归亭
赵孟頫（元代）

仙去人间有故亭，四山林竹郁青青。隐居真诰传千古，玉局丹文役万灵。

白鹤归来人换世，黄云翔集夜充庭。步虚声转松风响，思掬岩泉洗耳听。
雪中过分水岭六首 其五
李纲（宋代）

瑶妃游戏水晶房，故剪冰花试晓妆。坐见初平岩畔石，化为元放陇头羊。

培堆积玉寒光莹，顷刻开梅冷艳香。好是碧天云散后，野蟾来助一轮光。
送文大监赴召
阳枋（宋代）

云门大卷声铿锵，不比寒谷号蛩螀长笑归来书满床，
着眼不用垂簪裳。夤缘仕版亦逢场，
一鼎热处元清凉。年来道心包乾刚，
鉴净水止无迎将。付物大公齐混茫，
玲珑窗牖开八荒。霁月海东悬秋霜，
照破蒙昧横津梁。不才曹资如点狂，
柱倚宝瑟心陶唐。冰轮玉井情徜徉，
祥云丽日希余光。布帛菽粟味尤长，
寻绎此乐徒激昂。颀美人天西方去，
许我立雪来其旁。欲坐春风吸余芳，
听说夜话摅中肠。又闻催归侍玉皇，
挈堤北斗斟天浆。净洗世表尘昏黄，
席此广宇归康庄。起舞掉头帆飞扬，
誓鸣急桨随乌樯，参同希传魏伯阳。
十二时行孝文
白居易（唐代）

夜半子，孝养父母存终始。
百年恩爱暂时间，莫学愚人不欢喜。
寄蔡子骧
徐积（宋代）

为报庐陵客，逢人且寄声。不知无恙否，何日到南城。
阙题
高魁（明代）

年来北阙几批鳞，愿借尚方志未伸。抗疏匡衡心欲碎，哀时贾谊泪空频。
直舍考校次弱翁再用前韵 其一
许及之（宋代）

胸中无渭泾，笔下安诠科。糊名彊别白，朱丹困研磨。

传诗得建安，妙画追永和。快读洗我怀，珠玑拾何多。
诗一首
赵佶（宋代）

十二楼藏玉蝶中，凤凰双宿碧梧桐。流霞浅酌留君醉，今夜吹箫第几重。
吴山十六景 其五 法螺曲径
弘历（清代）

支公开山名报恩，二楞伽严堂尚存。偶寻曲径至初地，随步回转相循环。

往往诡石嵌绝壁，风吹欲落惊无根。历危即安契静悟，了不可得难名言。

吹大法螺建法幢，觉大千世惟世尊。名山得名此探源，岂谓曲肖螺纹旋。
小人吟
邵雍（宋代）

小人无耻，重利轻死。
不畏人诛，岂顾物议。
贤者之孝二百四十首·齐侯无野
林同（宋代）

我母亦君母，吾翁即君翁。
分羹何太忍，请质可堪从。
行者刺血写莲经求语
释居简（宋代）

一会灵山未陆沈，纷然血指痛连心。比丘身在普门品，空向指头尖上寻。
送铦仲刚之吴中兼柬柯敬仲博士
丁复（元代）

奎章佥书博士丹丘生，七年不作官，归来东吴隐其名。

东吴日作大官过，姑苏古台高作层。百花洲春红锦城，二八女儿歌好声。

皇皇四牡东南征，厌马坐船贪浪鸣。赢夫一日走百里，爱说此是苏州城。

苏州城中乱如蚁，总管以下皆步迎，此时惟有博士闭门叫不应。

白玉未破荆山瑛，卞和识之遭刖刑。颇闻有田作里正，五品朝士侪编氓。

有田服役信不免，有官免役宜有程。陶潜作令不爱五斗米，种秫五十亩，当时官税如何徵。

当门又种五杨柳，长条拂地如马缨。春来飞花散林坰，一点入水成青萍。

青松黄菊更三径，把酒长醉不愿醒。试从柴桑栗里较远近，不知几十里到先生南山之上京。

朝耕肆微勤，夕息憩紫荆。檐下一斗酒，或与邻父倾。

九日无钱闷自写，循篱满摘黄金英。白衣送酒自远至，江州刺史有王弘。

铦公日本异王府，青瑶琼宝光，不让星斗明。寅年在金陵，老复在远不得见，卯年临川来，虞公作文更令。

子弟赋诗归送扶桑国，政如一日连十星。我闻之大道如日每圆满，小德或者随月生。

亏盈天固以此视人世，吾人何以与世相与为变更。

铦公尔来一日即索我诗三百首，尔不来祗复索我白发何千茎。
狮子林十四首 其二 含晖峰
王彝（明代）

凿翠从阳谷，移来佛屋东。空嵌才一窦，夜与日华通。
终南秋雪
刘禹锡（唐代）

南岭见秋雪，千门生早寒。闲时驻马望，高处卷帘看。

雾散琼枝出，日斜铅粉残。偏宜曲江上，倒影入清澜。
以石为玉
刘敞（宋代）

梧台有沈璞，由来非一春。时无司南驾，自比连城珍。

宁如昆邱叟，相与笑缁磷。勿以名夸世，而将暗投人。
闻马公节裴光世别头入试偶成
强至（宋代）

忆昔丁年力战文，旁吞强敌若无人。
乡书果在诸生上，二子今谁蹑后尘。
途次口占三首
苏泂（宋代）

枣子万星攒，良苗绿一端。
扑篮多秀色，吹帽受风寒。
扰扰水和尚，泠泠山药官。
近诗差进步，安得老梅看。
崔德符作湖园诗以寄邢子强次韵
赵鼎臣（宋代）

吏道如棼丝，坐觉意味少。我岂无一箪，当食自不饱。

邂逅崔子真，霜林挺孤筱。十日九闭门，想见独倾倒。

悠悠四十年，识君恨不早。晤言曾几何，告别惊草草。

昨枉湖上作，盛赞池亭好。平生邢子才，投分纻与缟。

政当乐濠鱼，定不惊鸥鸟。解榻念君来，此意不待晓。

似闻百花洲，一雨净如扫。
王中甫哀辞
苏轼（宋代）

生刍不独比前人，束槁端以废谢鲲。
子达想无身後念，吾衰不复梦中论。
已知毅豹为均死，未识荆凡定孰存？
堪笑东坡痴钝老，区区犹记刻舟痕。
对菊
丁高林（清代）

几本僅成畦，山晴手自栽。
花逢新过雁，根带旧移苔。
正色通骚籍，清香入酒杯。
傥无陶靖节，今古为谁开。
成都遨乐诗二十一首 其六 二十八日谒生禄祠游净众寺
田况（宋代）

千骑出重闉，严祠净宇邻。映林沽酒旆，迎马献花人。

艳日披江雾，香飙起路尘。韶华特明媚，不似远方春。
次韵朱李二君见寄二首 其二
秦观（宋代）

万古流空一鸟沉，衣冠常苦事违心。七行俱下知君旧，四者难并笑我今。

梅已偷春成国色，云犹凭腊造天阴。美人绿绮烦遥赠，莫致南金增永吟。
叙伦五言二十首
刘克庄（宋代）

千古灵胥怒，惟知有伍奢。
安知崇伯子，北面事重华。
送李傑出帅湖南乞由邵阳拜松楸上可其请
张舜民（宋代）

春来汴水带冰流，先送湖南第一州。
旧置义庄赒族党，新持使节拜松楸。
清湘楼晚晖金上，明月池开衣锦游。
和寄天选长官
苏轼（宋代）

寓形宇宙间，佚我方以老。流光安足恃，百岁同过鸟。

顷予萦网安，文采缘自表。自古山林人，何曾识机巧。

但记寒岩翁，论心秋月皎。黄香十年旧，禅学参众妙。

虚怀养天和，肯徇奔走闹。官居职事理，晨起何用早。

桐阴满西斋，叱吏供洒扫。眷予东南来，野饭煮芹蓼。

葆光既清高，令尹亦高蹈。相将古寺行，软语颓晚照。

公家有畸人，虚缘能自保。卜筑嵩山阳，何当从结好。

中山饶胜景，一览未易了。何时命巾车，共陟云外峤。

翻思筋力疲，不复追踊跳。公诗拟《南山》，雄拔千丈峭。

形容逼天真，邂逅识其要。藩篱吾未窥，敢议穷阃奥。
送正孺
彭汝砺（宋代）

离筵冰冻樽中酒，行路雪沾身上衣。游子思乡梦先到，老人惜别涕交挥。

昔年终军弃繻去，今日买臣怀绶归。昼绣奚为公不乐，祇应愁见白云飞。
和友人闻报生孙
卢龙云（明代）

天畔祥光炫晓霞，旅中新咏庆年华。蓝田秀出阶前玉，彩笔欣增梦里花。

此日桑蓬初应瑞，他乡萍梗总为家。开颜会见飞腾翼，万里扶摇自海涯。
烟波钓叟赋
佚名（宋代）

阴阳顺逆妙难穷，二至还归一九宫，若能了达阴阳理，天地都在一掌中，（大体概括）
轩辕黄帝战蚩尤，涿鹿经年苦未休，偶梦天神授符诀，登坛致祭谨虔修，（传说时期）
神龙负图岀洛水，彩凤衔书碧云里，因命风后演成文，遁甲奇门从此始，（梦境时事）
一千八十当时制，太公删成七十二，逮于汉代张子房，一十八局为精艺，（历史时期）
先须掌上排九宫，纵横十五在其中，次将八卦分八节，一气统三为正宗，（宫卦节气）
阴阳二遁分顺逆，一气三元人莫测，五日都来换一元，接气超神为准则，（接气超神）
认取九宫分九星，八门又逐九宫行，九宫逢甲为值符，八门值使自分明，（九星八门）
符上之门为值使，十时一易堪凭据，值符常遣加时干，值使顺逆遁宫去，（星门排法）
六甲元号六仪名，三奇即是乙丙丁，阳遁顺仪奇逆布，阴遁逆仪奇顺行，（奇仪排法）
吉门偶尔合三奇，值此经云百事宜，更合从傍加检点，余宫不可有微疵，（门奇合宜）
三奇得使诚堪使，六甲遇之非小补，乙逢犬马丙鼠猴，六丁玉女骑龙虎，（三奇得使）
又有三奇游六仪，号为玉女守门扉，若作阴私和合事，请君但向此中推，（奇游六仪）
天三门兮地四户，问君此法如何处，太冲小吉与从魁，此是天门私出路，（天门地户）
地户除危定与开，举事皆从此中去，六合太阴太常君，三辰元是地私门，（三地私门）
更得奇门相照耀，岀行百事总欣欣，太冲天马最为贵，猝然有难宜逃避，（太冲天马）
但能乘驭天马行，剑戟如山不足畏，三为生气五为死，胜在三兮衰在五，（三吉五凶）
能识游三避五时，造化真机须记取，就中伏吟为最凶，天蓬加临地天蓬，（星反伏吟）
天蓬若到天英上，须知即是反吟宫，八门反伏皆如此，生在生兮死在死，（门反伏吟）
就是凶宿得奇门，万事皆凶不堪使，六仪击刑何太凶，甲子直符愁向东，（六仪击刑）
戌刑未上申刑虎，寅巳辰辰午刑午，三奇入墓宜细推，甲日那堪入坤宫，（甲入坤宫）
丙奇属火火墓戌，此时诸事不宜为，更兼六乙来临二，丁奇临八亦同论，（三奇入墓）
又有时干入墓宫，课中时下忌相逢，戊戌壬辰兼丙戌，癸未丁丑亦同凶，（时干入墓）
五不遇时龙不精，号为日月损光明，时干来克日干上，甲日须知时忌庚，（五不遇时）
奇与门兮共太阴，三般难得共加临，若还得二亦为吉，举措行藏必遂心，（奇门神吉）
更得值符直使利，兵家用事最为贵，常从此地击其冲，百战百胜君须记，（星门击冲）
天乙之神所在宫，大将宜居击对冲，假令值符居离位，天英坐取击天蓬，（天乙击冲）
甲乙丙丁戊阳时，神人天上报君知，坐击须凭天上奇，阴时地下亦如此，（阴阳干时）
若见三奇在五阳，偏宜为客是高强，忽然逢着五阴位，又宜为主好裁详，（阴阳三奇）
值符前三六合位，太阴之神在前二，后一宫中为九天，后二之神为九地，（八神排布）
九天之上好扬兵，九地潜藏可立营，伏兵但向太阴位，若逢六合利逃形，（八神宜忌）
天地人分三遁名，天遁日精华盖临，地遁月精紫云蔽，人遁当知是太阴，（首要三遁）
生门六丙合六丁，此为天遁自分明，开门六乙合六己，地遁如斯而已矣，（三遁组合）
休门六丁共太阴，欲求人遁无过此，要知三遁何所宜，藏形遁迹斯为美，（三遁宜忌）
庚为太白丙荧惑，庚丙相加谁会得，六庚加丙白入荧，六丙加庚荧入白，（庚丙丙庚）
白入荧兮贼即来，荧入白兮贼即去，丙为悖兮庚为格，格则不通悖乱逆，（丙悖庚格）
天丙加地庚为勃，天庚加地癸为格，丙加天乙为伏逆，天乙加丙为飞悖，（伏逆飞悖）
庚加日干为伏干，日干加庚飞干格，加一宫兮战在野，同一宫兮战于国，（伏干飞干）
庚加值符天乙伏，值符加庚天乙飞，庚加癸兮为大格，加己为刑最不宜，（伏飞格刑）
加壬之时为上格，又嫌年月日时逢，更有一般奇格者，六庚谨勿加三奇，（上格奇格）
此时若也行兵去，匹马只轮无返期，六癸加丁蛇夭蹻，六丁加癸雀投江，（癸丁丁癸）
六乙加辛龙逃走，六辛加乙虎猖狂，请观四者是凶神，百事逢之莫措手，（四神凶格）
丙加甲兮鸟跌穴，甲加丙兮龙返首，只此二者是吉神，为事如意十八九，（丙甲吉神）
八门若遇开休生，诸事逢之皆称情，伤宜捕猎终须获，杜好邀遮及隐形，（吉门称情）
景上投书并破阵，惊能擒讼有声名，若问死门何所主，只宜吊死与行刑，（八门所宜）
蓬任冲辅禽阳星，英芮柱心阴宿名，辅禽心星为上吉，冲任小吉未全亨，（阴阳吉星）
大凶蓬芮不堪使，小凶英柱不精明，小凶无气变为吉，大凶无气却平平，（凶星转化）
吉宿更能逢旺相，万举万全必成功，若遇休囚并废没，劝君不必走前程，（九星旺衰）
要识九星配五行，须求八卦考羲经，坎蓬水星离英火，中宫坤艮土为营，（九星五行）
乾兑为金震巽木，旺相休囚看重轻，与我同行即为相，我生之月诚为旺，（旺相休囚）
废于父母休于财，囚于鬼兮真不妄，假令水宿号天蓬，相在初冬与仲冬，（天蓬旺相）
旺于正二休四五，其余仿此自研穷，急则从神缓从门，三五反复天道亨，（神门三五）
十干加伏若加错，入墓休囚吉事危，十精为使用为贵，起宫天乙用无遗，（十干十精）
天目为客地耳主，六甲推兮无差理，劝君莫失此玄机，洞彻九宫辅明主，（天客地主）
宫制其门不为迫，门制其宫是迫雄，天网四张无走路，一二网低有路踪，（宫门天网）
三至四宫难回避，八九高张任西东，节气推移时候定，阴阳顺逆要精通，（三四八九）
三元积数成六纪，天地未成有一理，请观歌里真妙诀，非是真贤莫传与。（三元六纪）
曲河驿初见嵩少
张耒（宋代）

我行日益深，所遇日益好。
森然过绝壁，惨淡石色老。
层峰乍崩奔，峻峡忽开导。
清溪泻两间，浅濑浮水鸟。
萦纡石路窄，构架野桥小。
娟娟翠筱寒，时见木合抱。
危亭偶平旷，是日见嵩少。
峨峨重云外，傲睨插苍昊。
坐令群山势，凌轹困籍蹈。
平生忽俗事，丘壑情所好。
无谋苟自给，薄官废幽讨。
岂无幽栖士，顾我林下笑。
会当采芝去，富贵曷足道。
金廷标秋英十二种 其三 鸡冠
弘历（清代）

昂藏如报日曈昽，嶷嶷形标赩赩红。我有宵衣筹治责，对之辄复忆齐风。
吴下同年会诗
赵彦卫（宋代）

雁塔寻盟信不违，二星联璧世间稀。
高情念旧何其厚。□客亲仁得所依。
节操刚方范孟博，□□醖藉谢玄晖。
沙堤已築催归骑，怪底朝来喜鹊飞。
河满子
金是瀛（明代）

忆在玉窗金户，弯环晓月西斜。城角数声留不住，暗香携得还家。

梁上双栖燕子，庭中一树梨花。
许州题德星亭
薛能（唐代）

瀵水南流东有堤，堤边亭是武陵溪。槎松配石堪僧坐，

蕊杏含陵欲鸟啼。高树月生沧海外，远郊山在夕阳西。

频来不似军从事，只戴纱巾曳杖藜。
哭建州李员外频
郑谷（唐代）

令终归故里，末岁道如初。旧友谁为志，清风岂易书。

雨坟生野蕨，乡奠钓江鱼。独夜吟还泣，前年伴直庐。
春暮南楼会酌次王大参韵
陈绍儒（明代）

乾坤云海眼中赊，渺渺烟村树影斜。冠盖倚阑辉雉堞，酒杯邀座惜莺花。

青霄昼霭开孤屿，紫陌春晖满万家。独抱丹心空感恋，不胜清思绕京华。
赴召道中
王安石（宋代）

海气冥冥涨楚氛，汀洲回薄水横分。
青松十里锺山路，只隔西南一片云。
题李伯时画马
王庭圭（宋代）

秃笔戏扫凡马空，人间始识天厩龙。山城逼窄那得有，注目万里生长风。

奚官缓牵紫丝鞚，好头不著黄金笼。时平诸番尽入贡，此是玉花于阗骢。
谒莱阳二姜先生祠 其二
胡蔚（清代）

末劫何多难，曾闻鲁两生。艰难豺虎日，生死弟兄情。

故社悲荒蔓，遗民惜老成。青山留庙祀，凭吊涕交横。
偈颂二百零五首
释正觉（宋代）

岁朝坐禅，万事自然。
心心绝侍，佛佛现前。
清白十分江上雪，谢郎满意钓渔船。
潍县署中画竹呈年伯包大中丞括
郑燮（清代）

衙斋卧听萧萧竹，疑是民间疾苦声。
些小吾曹州县吏，一枝一叶总关情。
郊外即事七首
袁燮（宋代）

几处汪汪成巨浸，传闻昔日尽良田。
兴除利害宁无策，忍把膏腴久弃捐。
颂古一百二十一首
释宗杲（宋代）

提起须弥第一槌，电光石火太迟迟。
象王行处狐踪绝，师子咆哮百兽危。
送牛秀才之山阳省兄
林逋（宋代）

之子咏陟冈，别我岁时晏。
后夜失群鹤，高天着行雁。
楚山远近出，江树青红间。
尊酒无足辞，离愁满行盼。
三山次郑德予韵
朱槔（宋代）

日脚微明雨脚疏，谁将云梦赋相如。
西南山好君知不，一见全胜读异书。
赠黄荆卿太学
张萱（明代）

别来踪迹竟何如，暂向青山问索居。半日欲留千里驾，隔年空把数行书。

云迷积水冰犹壮，雨暗荒城柳尚疏。共说风尘俱老大，雄心何事未消除。
次韵杨立之怀旧
苏颂（宋代）

秋卷昔观宾，同游上苑春。
归轩今取道，共食浙江珍。
俛仰周三纪，文章了十人。
穷通不复问，一以付天均。
青宫受宝朝贺日次韵 其六
吴当（元代）

大安高阁正当中，龙虎旌旗卫两宫。近日春坊谁辅导，相君班序冠三公。
送刘道纯
黄庭坚（宋代）

五松山下古铜官，邑居褊小水府宽。
民安薄鱼少嚚讼，簿领未减一丘盘。
胸中峥嵘书万卷，簸弄日月江湖间。
稠人广众自神主，按剑之眼白相看。
老身风波谙世味，如食橘柚知甘酸。
麒麟图画偶然耳，半枕百年梦邯郸。
平生樽俎宫亭上，涉世忘味皆朱颜。
此时阿翁尚无恙，追琢秀句酬江山。
堂堂今为蜕蝉去，五老偃蹇无往还。
大梁城中笏拄颊，颌髭今成雪点斑。
青云何必出公右，亨衢在天无由攀。
椎鼓转船如病已，梦想楼台落星湾。
子政诸儿喜文史，阿秤亦闻有笔端。
丹徒布衣未可量，诗书且对藜藿盘。
穴中生涯识阴雨，木末牖户知风寒。
我今四壁恋微禄，知公未能长挂冠。
幽寻
朱继芳（宋代）

幽寻兴不浅，归路故迟迟。猿断空山答，人行片月随。
送致政太师文潞公
罗适（宋代）

曾将故老较量看，五福如公信是难。潞国封来多有岁，太师以上更无官。

应留妙算安神器，必得人才荐将坛。他日宋家青史上，始终臣节雪霜寒。
次韵酬陈之道明府见赠
林表民（宋代）

为政鄱君日，劬然似苦吟，
光前还照后，行古却居今。
危世道犹直，故山春正深。
露生观庶物，清坐更观心。
白云歌送刘十六归山
李白（唐代）

楚山秦山皆白云，白云处处长随君。
长随君，君入楚山里，云亦随君渡湘水。
湘水上，女萝衣，白云堪卧君早归。
颂古一百二十一首
释宗杲（宋代）

拈起一枝华，风流出当家。
若言付心法，天下事如麻。
韩叔冲约客泛舟沧江分韵得落宇
魏了翁（宋代）

炎炜避无所，意行出东郭。
客以声气聚，舟於树泉泊。
江动云意閒，林幽鸟声乐。
山川孰流峙。鸢鱼自飞跃。
天分随所适，豁然无空阔。
有客犹谓余，底处认真活。
是心无间断，本体自呈豁。
一笑各会心，星河挂碧落。
以新凉入郊墟为韵简叶孟我丈
陈耆卿（宋代）

平生一饱足，大宴非珍肴。
秋月拓绮罗，秋风奏笙匏。
问此有何乐，无乐乐乃高。
琴书足匡坐，干旌谢在郊。
一粟庵水榭与贝闰生话旧即送之常德
潘遵祁（清代）

常时颇怪天厄汝，终岁匏瓜伤独处。漂摇家室到今日，却羡君身轻可举。

三年不见换须鬓，野鹤闲云渺何许。忽然矫翼落人海，执手亲朋泪如雨。

平生知己草间没，旅殡荒凉不能抚。桐桥烟月纵无恙，寂寞江干谁与语。

亦知鸿爪偶留印，刺刺沧桑话乡土。须臾惜此眼前景，明日轻帆挂湘楚。
郓城县
唐之淳（明代）

废塔千年寺，荒城有数家。行行过村落，稍稍见桑麻。

薄酒高论价，轻舟浅阁沙。无言对春晚，独立数残花。
咏梅五十首呈史尚书
释绍嵩（宋代）

叶气先传五岭梅，新冰削玉辟风开。
花前独立无人会，一片异香天上来。
句 其十二
陈轩（宋代）

涨水尽头飞雁骛，行云缺处见亭台。
以朝鸡送樊氏兄弟效鲁直体作两绝 其二
王灼（宋代）

麈柄知君谈亹亹，鸡群笑我唤朱朱。晓窗试渠作人语，绝胜蠹简用工夫。
和袁同年接伴赓从客霍希文过楚州韵
许及之（宋代）

一水分流西复东，画船随水去匆匆。晚风鼓角增悲壮，高垒营匆足长雄。

粮道已无清口应，舟师会把朔庭空。眼中方略全图在，未肯轻将属画工。
哭吴樗庵先生五十韵
方孝孺（明代）

夫子嗟沦丧，乡闾顿寂寥。百年遗老尽，一代典刑销。

在昔朝廷遗，诸儒学业饶。著书磨岁月，抗论切云霄。

独步才偏壮，清时俗未浇。翟门人竞集，郑驿客尝邀。

冠盖来千里，牲牢具一朝。柳营嘶騕袅，茗椀捧妖娆。

家酿传荷叶，溪鲜贯柳条。醉犹亲简策，乐不为箪瓢。

晚节趋王命，颦眉逐使轺。将军开幕府，画诺任宾僚。

燕蓟藩翰重，兵戎节制遥。宣威增国势，褫魄遁天骄。

绝漠清烽火，前驱奏鼓箫。归田心恋恋，解组思飘飘。

松菊犹堪理，桑榆幸未彫。散金思效广，击壤愿歌尧。

纱帽长蒙首，银章懒束腰。吟哦今李杜，吐纳古松乔。

胜会无虚日，清谈或屡宵。小心亲里闬，避咎狎渔樵。

名美偏招谤，年高未免谣。斗牛嗔孔雀，孤鹤畏鸱鸮。

媚灶惭何枉，怀沙恨莫消。事随东逝水，迹断旧题桥。

素榇还家惨，缌麻聚哭嚣。可怜婴世网，本不负天朝。

遗德知谁继，冤魂谩拟招。园林春黯淡，风雨暮飘飖。

致远悲良骥，抟空忆皂雕。闻丧皆顿足，知己自垂髫。

秀句时称赏，华筵必辱要。吟成珠满纸，坐久斗回杓。

适意鱼依藻，搜奇翠映苕。剧谈衾每共，痛饮烛频烧。

发为工诗白，心缘虑患焦。岂知埋玉树，常想报琼瑶。

剑许何当挂，琴存久不调。巳同麟毙鲁，空待鹤归辽。

官忍题朱旐，家闻卖黑貂。径荒泥蚓出，池废雨蛙跳。

隆替天难问，灾祥理匪昭。圣贤从古叹，忧患几人超。

女在难同蔡，身危不类脁。知音俄顷失，抱疾转无聊。

蜀魄三更月，胥江万古潮。谁能名季札，应解诉皋陶。

痛绝生刍奠，哀伤坏木嗂。空斋暮闻笛，挥泪向风飙。
迎月
陈起（宋代）

尊酒贪迎月，人生醉后佳。
夜来窗不掩，吹落一瓶花。
题郑浮丘碧蕉书馆
王恭（明代）

郑老心閒却忘官，泮林唯对碧蕉閒。盈轩色映乌纱帽，拂几凉生苜蓿盘。

半榻秋声寒外落，一帘幽梦月中残。杜陵野老时相问，应遣题诗叶上看。
游员常寺 其十
张岳（明代）

寂寞非人境，清虚惬道心。听经猿入定，破梦鹤鸣阴。

刻竹题诗遍，望云怀古深。萧萧羞两鬓，吾欲投吾簪。
春风袅娜·惺樵嗜女剧，尤倾倒于秦凤云者。值其去，用冯云月韵赋词，意属眷眷，次韵慰之
夏孙桐（清代）

羡倾城一顾，万斛销愁。将落拓，换温柔。话霓裳总觉，万花无色，绕梁余韵，长在心头。

凤去台空，云飘衣想，正是忺春春不留。海上成连憯天远，门前崔护怅烟收。

笑我吴儿木石，秋娘未识，歌场冷、欲赴还休。风如剪，月如毬。

连番负了，佳约绸缪。罢瑟清湘，望虚峰碧，散花万丈，迹胜香稠。

知音非偶，盼重来声价，红毹影靓，同觑帘钩。
环村踏雪
楼钥（宋代）

笋舆冲雪过溪桥，流水方东未晚潮。
白里不知梅夺色，青边尤晚麦成苗。
烟深带雨参差下，空阔随风自在飘。
可是忍寒诗更切，故求野路踏琼瑶。
春江十咏
黄元实（元代）

门外青溪溪外山，山光长在有无间。白云飞尽晴窗午，喜见遥峰露一班。
和路朝奉新居 其六
徐积（宋代）

坐想堂前弄白须，蒲茵笋席正高居。綵衣六子傍供膳，锦髻诸孙自教书。

爱士主人新置榻，清身太守旧悬鱼。更吟整斗论头句，胜却西庵诗一车。
自咸平至太康鞍马间得十小诗寄怀晏叔原并问
黄庭坚（宋代）

春色挟曙来，恼人似官酒。
酬春无好语，怀我文章友。
司马悔山即和司马承祯山居洗心韵
叶士宽（清代）

山中云霞古，山外草树腥。出山猿鹤寂，还山梦魂清。

流水断复续，空谷幽而明。坐我石榻稳，著我罗衣轻。

眼中何所见，太古苔痕青。耳中何所闻，绝顶波涛声。

吾心既已洗，谁博浮埃名。无求安有悔，遗身自忘情。

岂必三山去，即此凌青冥。
辛夘三月三日再叠前韵三首 其一
陆深（明代）

百年过半五十五，一春最好三月三。茂林修竹事可续，随柳傍月予素谙。

暖爱游蜂衙正放，晴看行蚁战方酣。士师何止三宜黜，中散虚传七不堪。
入南屏山路
王世贞（明代）

一入南屏路，悠然与世疏。游人柳枝曲，禅客藕花居。

暖气催鸣蛤，泉声跳伏鱼。双壶挂篮笋，佳处莫教虚。
海棠
张勉窗（宋代）

小春破白惟梅耳，检点南枝花尚迟。
自是天工薄寒素，东风先到海棠枝。
潜山行
杨杰（宋代）

昔年会稽探禹书，探得六甲开山图。图载潜南天柱山，上侵霄汉下渊泉。

真人秘语世不传，但见绝顶蒙云烟。汉武射蛟浮九江，舳舻千里来枞阳。

筑坛祈仙瞻杳茫，茂陵桧柏空青苍。石牛一卧叱不起，白鹿还归深洞里。

二月灵鹤有时来，洞口桃花泛流水。
踏莎行·初春
徐灿（清代）

芳草才芽，梨花未雨，春魂已作天涯絮。晶帘宛转为谁垂，金衣飞上樱桃树。
故国茫茫，扁舟何许，夕阳一片江流去。碧云犹叠旧河山，月痕休到深深处。
和赵观使喜雨
吴芾（宋代）

膏泽愆时愧已深，敢期诚意达天垠。
片云忽送千峰雨，一气潜回万壑春。
顿觉老农生喜色，坐令凶岁变佳辰。
忧民虽切功何有，坱圠无私荷大钧。
已亥杂诗 166
龚自珍（清代）

震旦狂禅沸不支，一灯慧命续如丝。
灵山未歇宗风歇，已过庞家日眚时。
次韵张真父著作游湖山
周必大（宋代）

今休阁铅黄，昔念长安远。
出游写我忧，驾言岂顾返。
撑舟度平湖，蜡屐试叠巘。
境幽客更佳，风静日亦烜。
尔仆毋告劳，我足尚忘蹇。
眼明见孤山，地禁接上苑。
却登灵隐寺，岩壑此其本。
经行尽精舍，一一为排键。
胜游固可继，况乃春未晚。
所嗟虮虱臣，无术助龙衮。
颇闻议深讨，将士不及饭。
古称格苗顽，不必侵自阮。
吾民战吾地，瓯脱未少损。
愿言休王师，岁熟禾自稛。
赠卫南长官赴任
李嘉祐（唐代）

吏曹难茂宰，主意念疲人。更事文犀节，还过白马津。

云间辞北阙，树里出西秦。为报陶明府，裁书莫厌贫。
湖上
路斯京（清代）

短帽青衫绿绮琴，临邛大道访知音。柳惊拂翠东风面，花惜飞红夜雨心。

潭水云沈千尺黑，玉楼箫怨十重深。斜阳买得湖光住，捐尽层波万点金。
题梁宣帝陵二首
吕温（唐代）

即雠终自翦，覆国岂为雄。假号孤城里，何殊在甬东。

祀夏功何薄，尊周义不成。凄凉庾信赋，千载共伤情。
题魁岩
陈璘（明代）

魁星岩面蓬莱境，宰相人间好读书。二十年前戎马地，今看高步玉堂居。
送华补庵先生奉使还朝
邹梦桂（明代）

玉节春明二月莺，画船花柳正初晴。承恩已达如纶命，报国常怀补衮情。

一曲尊前人再别，片帆江上月同行。欲知后日相逢处，联骑天街听漏声。
赋得独树边淮送人之京
林鸿（明代）

君不见秦淮水流东到海，淮边独树如车盖。九月微霜赤叶乾，枯枝飒飒鸣天籁。

枝上啼鸦散曙烟，枝头残照咽寒蝉。离人留饮停车骑，侠客相逢挂马鞭。

南国高僧从此去，驻锡雨花台下路。一饭淮边洗钵时，六时宴坐祇园树。

野鹤孤云任去还，禅心不道别离难。山中亦有长松树，待尔青青共岁寒。
采桑子·亭前春逐红英尽
李煜（五代）

亭前春逐红英尽，舞态徘徊。细雨霏微，不放双眉时暂开。
绿窗雨静芳音断，香印成灰。可奈情怀，欲睡朦胧入梦来。
和慎思秋日同文馆诗
蔡肇（宋代）

清月看初满，黄花吐未齐。
小山思隐桂，大谷忆佳梨。
节物信可美，诗骚懒自题。
长年谙独宿，听雨闭秋闺。
赠别邹君昆仲
赵蕃（宋代）

湖北湖南路，俱行不惮疲。
难追燎须意，姑慰倚门思。
世士才华取，君家孝友基。
更能知我友，相与切磋为。
翠鸟
张鹏翮（清代）

一片空明水月光，碧梧红树映池塘。衔鱼翠鸟栏干立，也爱南园草阁凉。
题岳王墓
韩信同（宋代）

妖星坠地芒角赤，剑龙悲吼国萧瑟。中原王气挽不回，将军一萧如毛掷。

秦家小儿真戏剧，播弄造化摇枢极。指雠为亲忠且逆，只手上遮天眼碧。

九重茫茫隔天日，无由下烛臣愚直。臣愚万萧不足惜，国耻未湔犹愤激。

古坟埋冤血空沥，风雨年年土花蚀。我恐精忠埋不得，白日英魂土中泣。

请将衰骨斲出荒苔痕，献作吾王补天石。
留别
王昌龄（唐代）

桑林映陂水，雨过宛城西。留醉楚山别，阴云暮霋霋。
左右生题名
李石（宋代）

蜀地虽远天之涯，蜀人只隔一水巴。
自从文翁建此学，此俗化为齐鲁家。
泮林春风桑椹熟，集鼓坎坎闻晨挝。
诸生堂奥分左右，相比以立如排衙。
九牧之金充岁贡，搜出精矿遗其沙。
卿云褒武皆蜀秀，虎豹各自雄须牙。
两京得人广数路，忍使丘中留子嗟。
不然题名百许辈，无一显者何谓耶。
盘洲杂韵上 佛桑
洪适（宋代）

展叶柔桑沃，装丛醉缬繁。定应西域到，略不耐轻寒。
明逸宣义披仙郡
吴颐（宋代）

弟兄相踵上青冥，遗迹空馀压郡城。
似惜高风久零落，故开华郡面峥嵘。
楼台宛转明朝日，图史纷披照短檠。
疑有双凫求紫府，檐间时送步虚声。
怀古
陈宓（宋代）

羲之誓墓终不仕，幼舆挑女因折齿。
清高足以激懦贪，旷达端能丧廉耻。
再病书怀呈仲良
杨万里（宋代）

病身谁伴亦谁怜，赢得昏昏几觉眠。
睡起不知身是病，踞床年尽水沉烟。
兴庆池侍宴应制
刘宪（唐代）

苍龙阙下天泉池，轩驾来游箫管吹。缘堤夏筱萦不散，

冒水新荷卷复披。帐殿疑从画里出，楼船直在镜中移。

自然东海神仙处，何用西昆辙迹疲。
上郡南三十里有相思亭在太山之麓二水所交平
司马光（宋代）

岭上双流水，犹知会合时。
行人过於此，那得不相思。
荆门蒙泉
刘子寰（宋代）

郏石玲珑玉为骨，下有双泉深觱沸。珠泉凝白玉泉碧，含彩扬辉以其物。

珠泉灵蚌夜出游，忽惊月色清如秋。一山木叶皆倒影，月轮却在泉间浮。

玉泉潜珍閟莫测，木石但观皆润泽。卞和生长此山间，谷邃泉深求不得。

泉心缓缓嘘浮珠，泉口急流深满渠。鱼虾蛭蚓不敢狎，始知下有龙神居。

老龙动息有常定，朝昏泉涌如潮信。馀波派作九曲流，百折不能违水性。

石池数顷琉璃浸，池底金莲铺绿锦。金碧晶荧射眼明，烦襟濯尽生寒凛。

上古消沉不可知，唐贤往往已留题。莓苔剥落传师笔，沙砾灭没文饶碑。

汴京往昔升平日，北上西来多墨客。东坡诗扁卧蚕书，鲁直门颜生铁画。

向来虏寇抄荆门，城郭屋庐俱荡焚。黄头亦恐杀风景，岿然独有林亭存。

古称神瀵疑兹是，到处涔蹄无此比。争得山头无戍垒，住向荆门弄泉水。
述怀
释行海（宋代）

山郡人来水郡游，雁惊秋色向南州。
日长意懒无消遣，醉劈芙蓉付水流。
留题清凉院
王益（宋代）

背倚青峰面枕溪，濡毫新向壁间题。
善根不挠金莲合，净界无间水月齐。
会启苾蒭真乐境，花开檐蔔远香畦。
因思祖塔尝游处，更在龙蟠虎踞西。
句 其五
钱协（宋代）

碧玉簪长生洞府，黄金杯重压银台。
句 其二
袁毂（宋代）

沧浪不须濯，缨上本无尘。
和韩毅伯述怀
王炎（宋代）

洗琖从容对圣贤，笑谈未了意凄然。
折腰我既惭陶令，肆志公凄学仲连。
三沐三熏嗟已晚，一觞一咏乐余年。
人穷愈甚诗方好，留取珠玑向后传。
宣德铜炉歌为方坦庵年伯赋
冒襄（清代）

龙眠先生须鬓皤，两朝鼎贵称鸣珂。丝纶世掌遭迁播，邗江卖字书擘窠。

生平嗜古入骨髓，玩好不惜三婆娑。有炉光怪真异绝，肌腻肉好神清和。

窄边蚰耳藏经色，黄云隐跃穷雕磨。洼隆丰杀中规矩，红榴甘黛粉雷蝌。

我时捧视惊未有，精光迸出呼奈何。恭闻此炉始宣庙，制器尚象勤搜罗。

宫闺风雅厌奇巧，炉煹精妙无偏颇。或云流乌一夜镕宝藏，首阳铜枯汁流酡。

或云炼铜十二取轻液，式仿官瓷非鬲牺。彝乳花边称最上，鱼蚰诸耳无相过。

博山睡鸭真俗丑，宋烧江制咸差讹。工倕拨腊昭千古，香龙火暖浮金波。

宜香宜火宜几席，宁惟鉴赏堪吟哦。百金重购拟和璧，旃檀函贮文犀驮。

后来北铸并南铸，道南施蔡皆幺魔。乱真火色终枯槁，磨治雕凿蛟龙呵。

平生真赏惟忏阁，同我最好沈江河。抚今追昔再三叹，怜汝不异诸铜驼。

一炉非小关一代，列圣德泽相渐摩。我今为公作此歌，万事一往何其多。

歌成乞公书大字，明日且换山阴鹅。
书淮阴侯列传后 其二
李振钧（清代）

少年犹拜楚中尉，雍齿封侯意岂同。若使真王成帝业，功臣断不叹藏弓。
夫人阁四首
苏轼（宋代）

五彩萦筒秫稻香，千门结艾鬓髯张。
旋开宝典寻风物，要及灵辰共祓禳。
道出庐阜偶值崧老右丞同游东西二林蒙示佳篇辄次来韵
李纲（宋代）

迂疏又复谪南州，假道江山得胜游。杖履欣逢长者辙，笑谈同访远公流。

风摇杉桧惊寒梦，烟锁峰岚绕翠楼。回首中原意萧瑟，此生飘泊任云浮。
过大哥宅探得歌字韵
李隆基（唐代）

鲁卫情先重，亲贤爱转多。冕旒丰暇日，乘景暂经过。

戚里申高宴，平台奏雅歌。复寻为善乐，方验保山河。
和章冠之
崔敦礼（宋代）

光阴转眼去如飞，闹过清游正及时。春事到今难著语，鸟声无奈只催诗。

日烘花气侵轩户，风晃江光入酒卮。回意总将西子看，对山终日未成痴。
耕堂弟雪中效宛陵仄字平字诗各次韵一首 其二
苏泂（宋代）

山河无纤尘，遥观浮沤如。穿庐惟青天，油窗谁其糊。

狂歌忘寒饥，消流惊须臾。烦呼瑶英徒，同来泠然居。
夜坐闻湖中渔歌
陆游（宋代）

少年嗜书竭目力，老去观书涩如棘。短檠油尽固自佳，坐守一窗如漆黑。

渔歌袅袅起三更，哀而不怨非凡声。明星已高声未已，疑是湖中隐君子。
代范忠宣挽中散某公三首 其一
毕仲游（宋代）

平日书生贵，中年使者尊。绣衣虽去国，珠履会填门。

奏疏皆民事，遗言为国恩。哭君无好句，端坐独招魂。
病树吟
杨弘道（元代）

病树仆河滨，长吟喻此身。摧残凡几日，湿朽不堪薪。

两府风烟接，十年往复频。故人怜我老，相见益相亲。
寄贺故人新受河间学职
杨循吉（明代）

别君无几闻君选，知在河间更喜欢。
花绕郡城皆芡藕，味多乡喜是鱼鳗。
在京故旧通书易，按部尊官责礼难。
请得俸粮休别用，多抄经籍老来看。
马
陈凝（唐代）

未明龙骨骏，幸得到神州。自有千金价，宁忘伯乐酬。

虽知殊款段，莫敢比骅骝。若遇追风便，当轩一举头。
题周曾秋塘图
张圭（宋代）

荷枯苇折澹秋塘，岸侧芙蓉镜里妆。水宿云飞禽共乐，不须别处觅潇湘。
登峻极顶
苏过（宋代）

言登嵩高峰，结束两芒屩。摄衣上天梯，股栗战荦确。

不知几流汗，跃出万仞壑。刚风被太虚，尘世俯下浊。

依稀两仙童，遗我一丸药。平生井底蛙，未见宇宙廓。

四维忽骞举，小知为磅礴。得穷恢谲眼，赖有腾趠脚。

东观扶桑升，北瞰天河落。长须议雄尊，培塿眇庐霍。
慈乌夜啼
白居易（唐代）

慈乌失其母，哑哑吐哀音。
昼夜不飞去，经年守故林。
夜夜夜半啼，闻者为沾襟。
声中如告诉，未尽反哺心。
百鸟岂无母，尔独哀怨深。
应是母慈重，使尔悲不任。
昔有吴起者，母殁丧不临。
嗟哉斯徒辈，其心不如禽。
慈乌复慈乌，鸟中之曾参。
岁尽苦寒
陆游（宋代）

晓寒无赖透重裘，三日江云暝不收。
岁月推移吾辈老，交朋零落此生浮。
东皋苦潦犹中熟，旧疾虽存亦小瘳。
禹庙兰亭俱在眼，剩沽春酒破春愁。
人影
沈周（明代）

身外观身托我成，我初生日汝同生。谓无亦有终无实，假有如无强有名。

夜壁漫随灯惨淡，晓窗偏属镜分明。算来惟与鳏夫称，老去犹堪作伴行。
经社
孔平仲（宋代）

经社无甘雨，深秋已肃霜。锄犁心最切，牟麦事尤妨。

比屋何缘饱，天行固不常。自吾来此土，连岁见丰穰。
和微之宴张大夫家园
韩维（宋代）

郎官高会一时贤，胜践幽栖近接联。
敢论怀黄夸故国，聊欣垂白上华筵。
同心况是论交旧，二首何疑贵老年。
东里作诗成故事，明珠当尽落吾前。
赠仙海
严鈖（清代）

惨绿年华著白身，王孙宝玦黯风尘。多情天地偏生劫，无定文章最误人。

作达但谋千日醉，佣书难救一家贫。不求仙佛求逃世，何处桃源许问津。
祝英台近（饯陈少逸被仓台檄行部）
吴文英（宋代）

问流花，寻梦草，云暖翠微路。锦雁峰前，浅约昼行处。不教嘶马雁春，一奁越境，那销尽、红吟绿赋。

送人去。长丝初染柔黄，晴和晓烟舞。心事偷占，莺漏汉宫语。趁得罗盖天香，归来时候，共留取、玉阑春住。
读韩文诗
释智圆（宋代）

女娲鍊五石，能补青天缺。共工触不周，能令地维绝。

杨孟既云没，儒风几残灭。妖辞惑常听，淫文蠹正说。

南朝尚徐庾，唐兴重卢骆。雕篆斗呈巧，仁义咸遗落。

王霸道不明，烟花心所托。文不可终否，天生韩吏部。

叱伪俾归真，鞭今使复古。异端维既绝，儒宗缺皆补。

高文七百篇，炳若日月悬。力扶姬孔道，手持文章权。

来者知尊儒，孰不由兹焉。我生好古风，服读长洒蒙。

何必唐一经，文道方可崇。
屈美人辞 其二
屈大均（明代）

三闾苗裔在番禺，有女多才似绿珠。一入宫中称第一，不曾歌舞上氍毹。
湖山十咏
王希吕（宋代）

露葵抱蕊未全开，翠竹阴凉蔽绿苔。
贪看青林飞白鸟，丁丁啄木又惊回。
偕大姊晚眺
姚倚云（清代）

何处钟声逐晚风，碧天云净夕阳红。渔人隔岸弄明月，白鹭衔鱼出柳丛。
谢东园主人惠竹石以紫石盆贮之
陈宓（宋代）

幽人巧琢紫璠玙，中贮琅玕一尺馀。
怪石嵌岩苔藓古，坐移衡霍入吾庐。
春游同吴六应辰张四星陈金大以宾韩十三涣文暨家魏公兄登擪乌山兰若醉中慈上人索赋
陈至言（清代）

湖光如练山如拳，青天倒削波心莲。何年飞下小蓬岛，驱山不用秦王鞭。

山前山后桃花路，不上湖船那能渡。满船载得踏春人，荇带荷钱春欲暮。

茅庵谁结山之阿，青竹江篱古薜萝。径穿曲磴飞红雨，门对平湖卷白波。

白波卷不开，红雨飞不定。湖风忽起乱鸦啼，白云流水泻成镜。

座中韩生忽大叫，对花无酒花亦笑。阿菱十二能操舟，隔湖买得射洪到。

射洪春酒醉百壶，壁上新诗值一扫。慈山山人知不知，人生行乐须及时。
偈颂二百零五首
释正觉（宋代）

渠非老朽，不礼不受。
威音世前，毗卢顶后。
把定壶中白日长，触毗匣内青蛇吼。
良医嘱病人，服药不如忌口。
十月十七日桐城道中口占
徐琪（清代）

野草芟余岭壑明，稚松都似盎中生。天然棐几宜清供，高处云涛作雨声。

时有真香通妙趣，偶留勺水助躬耕。吾家南北双峰顶，一样凌霄积翠横。
和邵不疑校理蒲州十诗 其八 芙蕖轩
司马光（宋代）

荷花烂漫红，不见方塘水。嶕峣结飞阁，苒惹清香里。

露重忽攲侧，翩然翠禽起。
和立斋芙蓉观三十韵
王柏（宋代）

我观神仙传，诡幻何纷纭。
或生歆慕意，方土争愚君。
政彻既多欲，仙材隔几尘。
澄神黜粗秽，有时繙黄庭。
年少不我待，日月斯迈征。
含霞饮沆瀣，聊助神气清。
何须超大壑，濯发晞崑崙。
天道有常运，过化续者新。
长生非受命，莫使邪念兴。
澹然养至德，自可康颓龄。
古今共一理，万法同一心。
世事互起灭，反覆如碁枰。
赤松事黄帝，至今何不泯。
安期干楚羽，对奕非邪真。
徐公何为者，得得扪萝寻。
惝怳纪一梦，浩不知涯津。
驰神上无极，竭思下无垠。
长吟追去古，抗论贻来今。
於我政无益，默计空辛勤。
不如素心友，相与尊旧闻。
圣道无隐显，人心有晦明。
正论叹剥蚀，危如丝一纶。
举世闯月窟，何人开天根。
浮华正焰焰，元气方堙沦。
毋起远游念，而起凡子评。
为学有精要，莫作隔壁听。
渊源祛滞吝，德义开胸襟。
毁誉何足问，死生何足论。
饥食渴而饮，愿为尧舜民。
观徐复州家书画七首
赵蕃（宋代）

草衣旧识牡丹碑，字字腾拿更倔奇。
我亦参军成潦倒，愧无笔力欠渠诗。
满路花（同柳仲修在赵屯）
吕渭老（宋代）

西风秋日短，小雨菊花寒。断云低古木，暗江天。星娥尺五，佳约误当年。小语凭肩处，犹记西园。画桥斜月阑干。

鸟啼花落，春信遣谁传。尚容清夜梦、小留连。青楼何处，宝镜注婵娟。应念红笺事，微晕春山。背窗愁枕孤眠。
读方员外浮湘集赋赠 其一
佘翔（明代）

一代文章伯，风流汉子长。扁舟浮万里，高咏满三湘。

游女捐琼佩，骚人制野裳。青云词赋色，千载并沧浪。
次韵孔毅甫集古人句见赠五首
苏轼（宋代）

羡君戏集他人诗，指呼市人如使儿。
天边鸿鹄不易得，便令作对随家鸡。
退之惊笑子美泣，问君久假何时归。
世间好句世人共，明月自满千家墀。
紫驼之峰人莫识，杂以鸡豚真可惜。
今君坐致五侯鲭，尽是猩蜃与熊白。
路傍拾得半段枪，何必开炉铸矛戟。
用之如何在我耳，入手当令君丧魄。
天下几人学杜甫，谁得其皮与其骨。
划如太华当我前，跛牂欲上惊崷崒。
名章俊语纷交衡，无人巧会当时情。
前生子美只君是，信手拈得俱天成。
诗人雕刻闲草木，搜抉肝肾神应哭。
不如默诵千万首，左抽右取谈笑足。
夜吟石鼎声悲秋，可怜好事刘与侯。
何当一醉百不问，我欲眠矣君归休。
膏明兰臭俱自焚，象牙翠羽戕其身。
多言自古为数穷，微中有时堪解纷。
痴人但数羊羔儿，不知何者是左慈。
千章万句卒非我，急走捉君应已迟。
栗区村与无斁别
晁补之（宋代）

十年投分皆卿相，四海论心只弟昆。
老忆躬耕困随牒，春风挥泪栗区村。
夫人陈氏挽辞 其一
黄裳（宋代）

晓来悲接夜来欢，安不人惊梦不还。已御翔鸾天上去，委形空寄古楼山。
百门义呈君俞辄成短章
韩维（宋代）

一微尘上百门成，空里花飞谷里鸣。
海印元来君自有，聊将黄叶止啼声。
投献吏部张侍郎十韵
李洞（唐代）

苔染马蹄青，何曾似在城。不于僧院宿，多傍御沟行。

隐岫侵巴叠，租田带渭平。肩囊寻省寺，袖轴遍公卿。

梦入连涛郡，书来积雪营。泪随边雁堕，魂逐夜蝉惊。

发愤巡江塔，无眠数县更。玄都一病客，兴善几回莺。

贡艺披沙细，酬恩戴岳轻。心期公子念，滴酒在雕楹。
春日过何侍御园亭
陈履（明代）

漆园池馆枕清溪，上有词人翰墨题。兰桂香风当席满，松萝佳色入帘低。

日长玄室酣龙卧，春早芳林听鸟啼。地主多情能爱客，一尊移对画楼西。
和单君范古意六首·{左虚业换鱼右攵}
陈著（宋代）

庄叟非观鱼，游戏何有乡。
灵均岂渔者，聊以歌沧浪。
超然网罟外，千载名字香。
今人志多取，曲钩有余殃。
鱼死心亦死，胡为不自伤。
勿谓得忘筌，未得筌以忘。
拟古八首
陈普（宋代）

秋声金气流，天空露瀼瀼。
素波合流月，淫淫满庭霜。
遥夜一美人，寒闺自徘徊。
暗法规订凌波，轻飚感鸣珰。
天性赋贞清，动止中矩方。
世无夔夔子，窈窕空英皇。
抱璞如临渊，日入不下堂。
时操弄玉箫，空中来凤凰。
岁月如流星，发变面欲黄。
服玉固雪肤，绝意百两将。
送如兄见枯樁
释绍昙（宋代）

枯樁一语错流传，碍塞平人万万千。
百杂碎时须跳出，莫教坐在法身边。
百字令 寿老妻八十 以上二首见麟原后集卷十
王礼（元代）

晨看婺女，正流光垂照，耆昌堂里。只为佳人延眉寿，影入玉杯迎喜。莫道春秋，八千八百，玄远都难拟。人生稀也，古来登八能几。眼见绕膝孙枝，烹羊脍鲤。也有些肥美。淡饭恶衣，聊自足、多少何能如你。夫是谪仙，金銮待诏，妻亦寻常比。随缘相守，安贫况是王礼。
读素问十六首
方回（元代）

三阴与三阳，应天之六气。
五行加相火，于地分六位。
羲画箕子畴，恐亦出此意。
汉儒灾异学，可择但勿泥。
同润臣仲穆至极乐寺看海棠因游万寿寺而归
朱琦（清代）

道人爱花如游蜂，荒杀罗绮纷为丛。国花堂中罗众艳，春寒睡起妖更慵。

绮窗新拓蔽修竹，野桃一枝出小红。美人对此颇却立，妖娆自惜颜色丰。

欢情易减雨气少，一半狼藉随东风。我老厌逐少年伴，钿车疾走声不通。

万寿寺前有老柏，状若苍栝蟠千龙。树根怪石作人立，碑亭暗淡阴气浓。

始知时艳易为悦，参天爱此冰雪容。佛阁花雨正繁会，金钱布地敲疏钟。

衣香粉黛杂士女，双蝶飞近西复东。日晡驱马各归去，诗客一笑豁幽悰。

呵壁书此当游记，买醉更问邻家翁。
古诗十九首
佚名（两汉）

孟冬寒气至，
北风何惨栗。
愁多知夜长，
仰观众星列。
三五明月满，
四五蟾兔缺。
客从远方来，
遗我一书札。
上言长相思，
下言久离别。
置书怀袖中，
三岁字不灭。
一心抱区区，
惧君不识察。
盍簪楼杂咏十首 其一
霍与瑕（明代）

小搆临幽僻，衡门昼亦关。朱帘垂绿水，华槛倚青山。

粤秀屏长护，天香花自閒。高人时枉顾，清论散琅珊。
布袋赞
释大观（宋代）

兜率陀天，长汀管界。
泼布袋打开，自买还自卖。
眨上眉毛，败也败也。
少稷赋十二相属诗戏赠一篇
刘子翚（宋代）

不用为鼠何数奇，饭牛南山聊自怡。
探穴取虎有奇祸，守株伺兔非全痴。
文成雕龙盈卷轴，画蛇失杯坐添足。
走马章台忆旧游，岁月才惊羊胛熟。
六窗要自息猕猴，黄鸡无应心日休。
白衣苍狗变化易，世事何殊牧猪戏。
颂古一百二十一首 其七十六
释宗杲（宋代）

打破鬼门关，日轮正当午。一箭中红心，大地无寸土。
过宝胜哭雅师二首 其二
许景衡（宋代）

陈迹都来俯仰间，空堂遗像已斓斑。白云谁道无情剧，犹向山前自往还。
再题南涧楼
王安石（宋代）

北山云漠漠，南涧水悠悠。
去此非吾愿，临分更上楼。
和范元作五绝 其一
胡寅（宋代）

马迁法左氏，实录系日月。孰传经世学，傥可论绝笔。
晓出东城马上作
陆游（宋代）

晓出东城数帜红，蒙茸狐貉拥衰翁。
郊墟欺岁萧条後，风雪穷冬惨淡中。
耐辱已惭非士节，端忧未办济民穷。
诞欺成俗真当惧，谁挽天河一洗空？
六么令·晓来寒角
刘埙（宋代）

晓来寒角，吹起愁相触。乱云黯淡江渚，疏柳双鸦宿。锦瑟银屏何处，花雾翻香曲。柔红娇绿。魂消往梦，羞向孤梅说幽独。燕支曾印素袂，绛艳收残馥。频问讯，道新来闷损纤腰束。多谢芳心惓恋，罗结文鸳蹴。前欢谁卜。云笺封蜡，就寄相思恨盈匊。
青玉案 其一 徐侍郎生辰
杨无咎（宋代）

芝兰桃李环围著。拥和气、浮帘幕。寿斝交飞争满酌。

一声珠串，数敲牙板，应有梁尘落。

腰金虽重何曾觉。更看悬鱼上麟阁。不用祖洲寻灵药。

平时阴德，几人今日，额手称安乐。
奉和袭美醉中即席见赠次韵
张贲（唐代）

桂枝新下月中仙，学海词锋誉蔼然。文阵已推忠信甲，

穷波犹认孝廉船。清标称住羊车上，俗韵惭居鹤氅前。

共许逢蒙快弓箭，再穿杨叶在明年。
赣州道上见上坟者
黄载（宋代）

攫祭乌鸦噪晚田，草芽新染绿如烟。
墓头寂寂虫鸣急，惟有春风舞纸钱。
偈颂三十八首
释如净（宋代）

掩室摩竭国，老胡豁开顶门。
杜口毗耶城，净名败缺话柄。
提上古两端公案，发今朝一段威光。
句
何熙志（宋代）

拓开天外无穷景，望尽坤维到处山。
次韵宋尚书山居十五咏·梅坡
方岳（宋代）

风雪灞桥篱落间，寒驴乘兴寄曾攀。
三生习气除难尽，也许渠分一半山。
之广都憩铁像院
陆游（宋代）

岁暮天苦寒，风雨复乘之。
道边得古寺，欣然具晨炊。
瘦树立中庭，断蔓络短篱。
小僧为返炉，童子烧槁枝。
坐令手足柔，髭间失冰凘。
敬礼龛中像，尽读庑下碑。
少年志四方，故里了不思;晚知行路难，更觉游子悲。
一官始巴（上棘下火），剡曲归何时。
置之勿复道，烂醉忘天涯。
李白名许云封谜
佚名（唐代）

树下彼何人，不语真吾好。语若及日中，烟霏谢成宝。
双调望江南
濮文绮（清代）

风不定，吹乱一帘香。花气暖薰罗帕子，月痕凉著素衣裳。

何事日匆忙。

云欲散，疏雨又嫌凉。谁插绿杨留燕子，自书红粉饯花王。

春去莫商量。
赠仲至 其二
彭汝砺（宋代）

倒囷虚廪出珠玑，万事从容指是非。世有贾生人未识，漫闻流涕欲沾衣。
寄郑补阙
罗隐（唐代）

夫子门前数仞墙，每经过处忆游梁。路从青琐无因见，

恩在丹心不可忘。未必便为谗口隔，只应贪草谏书忙。

别来愁悴知多少，两度槐花马上黄。
病减枕上五首 其一
陈渊（宋代）

阶草无期日自生，独馀贫病破元正。春风一种生生意，谁道年来也世情。
次韵杨宰捕蝗宿竞岩四首
陈造（宋代）

归来闻道颇休闲，蝗事今随暑气残。
我欲一樽供软脚，还能冲雨过苏端。
水调歌头·橘记一年景
佚名（宋代）

橘记一年景，梅泄小春英。见说彭成仙隐，对此庆生辰。寿比太公欠一，年并楚丘逾九，益壮异常人。细数称觞日，信宿两弥旬。戏莱衣，桥梓列，桂兰荣。一门盛事难得，一子两层孙。休论若儿渠父，差胜杨椿黄琬，四代眼前亲。积善有馀庆，享福百千春。
诗偈 其八十七
庞蕴（唐代）

一皮较一皮，孙子不如儿。坐禅胜读经，读经胜有为。

寻文不识理，弃母养阿姨。阿姨是色身，阿娘是法体。

色身是文字，法入无为理。文字有生灭，无相宛然尔。
秋怀二首
洪咨夔（宋代）

素节垂垂杪，衰怀拍拍丛。
风乾梧叶白，霜老菊花红。
理曲多添瘦，停诗不减穷。
出寻空阔处，揩眼送飞鸿。
旅次沔阳，闻克复，而用师者穷兵黩武，因书简之
陈羽（唐代）

江上烟消汉水清，王师大破绿林兵。

干戈用尽人成血，韩信空传壮士名。
延和阁诗
佚名（唐代）

延和高阁上干云，小语犹疑太乙闻。

烧尽降真无一事，开门迎得毕将军。
读怡园主人作，勉成四绝，录请哂政 其一
章钟岳（清代）

梅菊从来不共时，如何犹挺傲霜枝。孤芳岂有争春意，为待骚坛第一期。
赠柳璟、冯陶二校书
许浑（唐代）

霄汉两飞鸣，喧喧动禁城。桂堂同日盛，芸阁间年荣。

香掩蕙兰气，韵高鸾鹤声。应怜茂陵客，未有子虚名。
周玄初祷雨诗
朱友谅（明代）

道人鞭龙出潭底，黑云一片山头起。
仰看红日不见光，黑龙头摇白龙尾。
有时登坛步七星，一呼一吸成雷霆。
白波翻空海水立，银河落地天瓢倾。
去年京师祷雨雨辄至，大田小田总{雨滂}霈。
定知夜半拜封事，自有精诚感天地。
王公贵人知其贤，屈师阐教来琴川。
今年旱魃又为虐，禾稼半死民熬煎。
县官投词庶人跽，道人受命应且喜。
笑书铁牌役海鬼，疾驱一百五十里。
甘泉龙居万丈深，神符召集如飞矢。
今朝雨脚来自南，半是吴江四桥水。
顶山有龙名太白，口噀湖水成甘泽。
道人驱龙喝龙出，五雷使者闲不得。
龙兮龙兮，一噀日失色，金蛇电掣光千尺。
再噀山气黑，飘风盘旋步沙砾。
上天有宝不爱惜，喷下骊珠千万石。
两龙行雨势未休，须臾潦水平田畴。
疲农入城报沾足，道人一笑山云收。
闻沈元用帅南海喜而有作
张九成（宋代）

与公相别五经年，忧患流离理固然。
怅望故园江渚外，还惊横浦瘴烟边。
喜闻金节专南海，行看锋车上九天。
顾我不才仍老矣，只思归棹五湖船。
赞四君诗四首 其二
常景（南北朝）

王子挺秀质，逸气干青云。明珠既绝俗，白鹄信惊群。

才世苟不合，遇否途自分。空枉碧鸡命，徒献金马文。
自嘲
方岳（宋代）

耕雨虽微负郭田，卧云不用买山钱。
春蓑健犊宁无语，又写前衔见集贤。
寄国香
鱼玄机（唐代）

旦夕醉吟身，相思又此春。雨中寄书使，窗下断肠人。

山卷珠帘看，愁随芳草新。别来清宴上，几度落梁尘。
清远巡城
游朴（明代）

一环孤垒枕江壖，春树浓生万井烟。往事愁闻天顺日，新城恨割地维偏。

鲛人有泪珠仍泣，狼子难驯性易迁。为语陴关诸将吏，绸缪蚤及未阴天。
中秋同汤九山游黄云
区越（明代）

蜡屐多时制始成，好山须伴好人行。风流未敢轻前辈，歌咏还思逐后生。

黄菊不嫌秋色老，苍烟随变晚山青。高台此日观云物，气祲南游翳日明。
游山五题·题白莲庵
余靖（宋代）

掩室昔宴居，冥心遗万化。
菡萏本无染，纷华共高谢。
夜禅杉月本，晨斋庭鸟下。
栋间云气浮，地面秋香诧。
演法辞故栖，幽踪贲寒野。
蜡屐此同游，愿结宗雷社。
九日长安作
王贞白（唐代）

无酒泛金菊，登高但忆秋。归心随旅雁，万里在沧洲。

残照明天阙，孤砧隔御沟。谁能思落帽，两鬓已添愁。
寒山赞
释如珙（宋代）

做诗无题目，只要写心源。
心源虽难构，浅深在目前。
白云抱幽石，藤花树上纡。
丰干不识你，道你是文殊。
方斋行
吕祖谦（宋代）

世皆尚圆君独方，富贵可取君不忙。
闭门读书声琅琅，旧书重叠堆在床。
点勘同异分边旁，运精竭思心力强。
十年足不离僧房，荒山野路秋水长。
客虽欲至嫌路妨，幽兰无人为君芳。
采菊落英充餱粮，客即不来有余香。
题王子宜主簿青山读书堂
杨万里（宋代）

谢家青山李家据，王家青山当家住。
上头新作读书堂，牙签玉轴古锦囊。
万夫攘臂侬掉臂，万事无味书有味。
时挑野菜煮一字，儿辈不须来染指。
小园即事
张藻（清代）

小园半亩寄西城，每到春深信有情。花里帘栊晴放燕，柳边楼阁晓闻莺。

汉书旧读文犹熟，晋帖初临手尚生。自笑争心忘未尽，閒招邻女对棋枰。
次韵答许推章宰二首
陈造（宋代）

北来青翼导霓旌，翩若凌云鹤驭轻。
烟柳困眠才寤晓，露花酣醉正熹晴。
献之能赋虽辞罚，楚客同醒恐不情。
豪兴尚堪追少隽，漏卮灌酒鱠长鲸。
句
谢希孟（宋代）

薰薰麝脐烈。灼灼猩血殷。
夏日竹阁
释道潜（宋代）

沈水擢烟青缭绕，风篁传韵冷萧骚。楚山竹簟琉璃滑，卧看炎云槛外高。
早春寻李校书
元稹（唐代）

款款春风澹澹云，柳枝低作翠栊裙。梅含鸡舌兼红气，

江弄琼花散绿纹。带雾山莺啼尚小，穿沙芦笋叶才分。

今朝何事偏相觅，撩乱芳情最是君。
西川李尚书知愚与元武昌有旧远示二篇…继和二首
刘禹锡（唐代）

如何赠琴日，已是绝弦时。
无复双金报，空馀挂剑悲。
宝匣从此闲，朱弦谁复调。
只应随玉树，同向土中销。
送子与方伯赴江右任兼怀德甫用晦二君
王世贞（明代）

双旌宛宛向洪州，斗色虽遥渐可求。定有征君堪下榻，那无帝子共登楼。

西山南浦来尊外，紫电清霜满案头。屈指三朝词酒客，几人方岳领诸侯。
送王太史子难赴南少司成三首 其二
尹台（明代）

嶰竹宣众律，八风从元钟。周王美作人，多士盛岐丰。

帝学恢始制，翚甍丽层穹。郁盘松桧色，隐映宫序雄。

儒生抗严席，左右申毛公。仁义开型冶，颜闵成铸镕。

禔躬贵先物，作士观远功。首模推二宋，愿子希其踪。
雨霁看小山
郭祥正（宋代）

一番遇雨碧生烟，移得蓬瀛在枕前。范蠡更閒吾不爱，风波摇兀钓鱼船。
闻二十八日之报喜而成诗七首 其一
朱熹（宋代）

胡马无端莫四驰，汉家元有中兴期。旃裘喋血淮山寺，天命人心合自知。
扇子诗
李石（宋代）

对使破琴良未达，解衣挝鼓亦非真。
从来我辈岂同俗，更遣阿戎来问津。
送税官仇副使诗十首
熊禾（元代）

关征足自润，人谓恶能廉。
吾独知彦修，一叶亦不沾。
挽郑子敬都承二首 其一
刘克庄（宋代）

重入脩门两鬓丝，延和累疏竭忠规。立朝颇慕汲生戆，谋国不知晁氏危。

老去故人能有几，古来君子例无时。传闻近事堪悲慨，说向重泉亦皱眉。
留别岑参兄弟
王昌龄（唐代）

江城建业楼，山尽沧海头。副职守兹县，东南棹孤舟。

长安故人宅，秣马经前秋。便以风雪暮，还为纵饮留。

貂蝉七叶贵，鸿鹄万里游。何必念钟鼎，所在烹肥牛。

为君啸一曲，且莫弹箜篌。徒见枯者艳，谁言直如钩。

岑家双琼树，腾光难为俦。谁言青门悲，俯期吴山幽。

日西石门峤，月吐金陵洲。追随探灵怪，岂不骄王侯。
同王浚贤良赋龟得升字
王安石（宋代）

世传一尾龟百龄，此龟逮见隋唐兴。
虽然天幸免焦灼，想屡缩颈愁严凝。
前年赴满不量力，欲替鳌负三崚嶒。
番禺使君邂逅见，知困簸荡因嗟矜。
疾呼余且设网取，以组系首龟穿绳。
北归与俱度大庾，两夫贔屭苦不胜。
舣船秦淮担送我，云此一可当十朋。
昔人宝龟谓神物，奉事稿骨尤兢兢。
残民灭国递争夺，有此乃敢司黎烝。
於时睹甲别贵贱，太卜藏法传昆仍。
岂如元君须见梦，初知欢喜得未曾。
自从九江罢纳锡，众渔贱弃秋不登。
卜人官废亦已久，果猎谁复知殊称。
今君此宝世莫识，我亦坐视心瞢瞢。
搘床才堪比瓦砾，当粟孰肯捐斗升。
糁头腥臊何足嗜，曳尾污秽适可憎。
盛溲除聋岂必验，蹈背出险安敢凭。
刳肠以占幸无事，卷壳而食病未能。
如闻翕息可视效，乃往有堕崖千层。
仰窥朝阳俯引气，亦得难老如冈陵。
谅能学此真寿类，世论妄以虫疑冰。
嗟余老矣倦呼吸，起晏光景难瞻承。
但知故人所玩惜，每戒异物相侵陵。
唯忧盗贼今好卜，夜半劫请无威惩。
复恐嚵夫负之走，并窃老木为薪蒸。
浅樊荒圃不可保，守视且寄锺山僧。
正月七日登高作诗
张望（魏晋）

玄云敛夕煞，青阳舒朝愥。熙哉陵冈娱，眺盻肆回目。
道傍草木二首
杨万里（宋代）

古树何年涧底生，只今已与岭般平。
千梢万叶无重数，一一分明报雨声。
普化赞
释师范（宋代）

恣意放颠放呆，走遍前街后街。
就中一处尀耐，大悲院裹有斋。
戴主簿
林希逸（宋代）

榕楼饮日君豪甚，岂料凄凉雪满头。横鹗几回宾上国，栖鸾一老殡南州。

拜经传业源流在，作赋摩空取次休。诗卷旧人无十九，箫笳何去暮云愁。
听歌
岳岱（明代）

能使新声入旧词，秋风江上夕阳时。
晓来定有花含泪，莫向尊前唱柳枝。
书窜
梅尧臣（宋代）

皇祐辛卯冬，十月十九日。御史唐子方，危言初造膝。

曰朝有巨奸，臣介所愤嫉。愿条一二事，臣职非妄率。

巨奸丞相博，邪行世莫匹。曩时守成都，委曲媚贵昵。

银珰插左貂，穷腊使驰驲。邦媛将侈夸，中金赉十镒。

为言寄使君，奇纹织纤密。遂倾西蜀巧，日夜急鞭抶。

红经纬金缕，排枓斗八七。比比双莲花，篝灯戴心出。

几日成几端，持行如鬼疾。明年观上元，被服稳贤质。

灿然惊上目，遽尔有薄诘。既闻所从来，佞对似未失。

且云虔至尊，于妾岂能必。遂回天子颜，百事容丐乞。

臣今得粗陈，狡狯彼非一。偷威与卖利，次第推甲乙。

是惟阴猾雄，仁断宜勇黜。必欲致太平，在列无如弼。

弼亦昧平生，况臣不阿屈。臣言天下言，臣身宁自恤。

君傍有侧目，喑哑横诋叱。指言为罔上，废汝还蓬荜。

是时白此心，尚不避斧锧。虽令禦魑魅，甘且同饴蜜。

既其弗可惧，复以强辞窒。帝声亦大厉，论奏不及毕。

介也容甚闲，猛士胆为慄。立贬岭外春，速欲为异物。

外内官恟恟，陛下何未悉。即敢救者谁，襄执左史笔。

谓此傥不容，盛美有所咈。平明中执法，怀疏又坚述。

介言或似狂，百岂无一实。恐伤四海和，幸勿苦苍卒。

亟许迁英山，衢路犹嗟咄。翌日宣白麻，称快颇盈溢。

阿附连谏官，去若坏絮虱。其间因获利，窃笑等蚌鹬。

英州五千里，瘦马行䭿䭿。毒蛇喷晓雾，昼与岚气没。

妻孥不同途，风浪过蛟窟。存亡未可知，雨馆愁伤骨。

饥仆时后先，随猿拾橡栗。越林多蔽天，黄甘杂丹橘。

万室通酿酤，抚远亡禁律。醉去不须钱，醒来弄琴瑟。

山水仍怪奇，已可销忧郁。莫作楚大夫，怀沙自沈汨。

西汉梅子真，去为吴市卒。为卒且不惭，况兹别乘佚。
和西湖竹枝词
唐棣（元代）

门前杨柳乱吹花，第一桥头第一家。马上郎君休挟弹，柳枝深处有慈鸦。
快轩书怀
白玉蟾（宋代）

满树牡丹相次红，客来不放酒盃空。
三分春色二分去，一处风光是处同。
柳絮打残连夜雨，桃花飞落五更风。
与君饮到如泥烂，我欲明朝杖屦东。
庚辰西域清明
耶律楚材（元代）

清明时节过边城，远客临风几许情。
野鸟间关难解语，山花烂熳不知名。
蒲萄酒熟愁肠乱，玛瑙杯寒醉眼明。
遥想故园今好在，梨花深院鹧鸪声。
汉郊祀歌二十首 其十一 天马之二
王世贞（明代）

天马徕，来中国。超虚无，蹑恍忽。天马徕，归有道。飞而黄，服余皂。

天马徕，谁攻尔。造不足，虞刘累。天马徕，迅若禽。咈一窍，万马喑。

天马徕，出阴山。六骡死，金人还。天马徕，余与女。踰昆崙，谒王母。
没了期歌
钱镠（唐代）

没了期，没了期，营基才了又仓基。

没了期，没了期，春衣才了又冬衣。
追和韦苏州种瓜诗韵盖有所感也
岑安卿（元代）

群耕斥卤地，此计诚迂疏。种瓜春夏交，幸不致荒芜。

青丸熟秋宝，涨水为漂如。天笑世难测，讵敢尤耘锄。

农家刈粳稻，我乃忧空虚。远思韦苏州，不如坐观书。
偶成
释斯植（宋代）

渔歌听尽欲狂吟，一径人家柳影深。
天意似嫌花信早，东风吹雨又成阴。
张家坊以道浏阳寓宝林寺遗浏上人
张天赋（明代）

湘水衡云道路曼，暂投琴剑憩禅关。一檐花影一檐竹，四面湖光四面山。

青野谩酣黄鹤梦，白云常伴老僧閒。孤城未入浏阳境，民瘼原来想一般。
赋得讲经台送石田禅师之虎丘
守仁（明代）

讲经台，台何高。关中圣者说法处，琪园白日天花飘。

千年化迹精灵聚，碧草不侵台下土。听法游仙去复回，诗魂夜夜啼秋雨。

青山削壁势欲隤，剑花照水芙蓉开。霸业如烟去无迹，象龙还绕香云堆。

君登讲经台，我折白门柳。吴歌江上来，不必阳关酒。

月明钟鼓响空山，白石累累齐点首。
七哀诗
李梦阳（明代）

问客何方来，四月发回中。繁霜陨百草，树木如寒冬。

客行一何陨，客颜一何憔。举目望关山，关山郁萧条。

少壮尽乘边，崖谷何寥寥。战马不解鞍，弓矢常在腰。

硕鼠走空仓，城上狐狸跳。咄咄勿复陈，更问北来人。

六月天雨霜，哀哉生不辰。
述怀二十首 其一
何栻（清代）

堂堂日月跳双丸，三十三年指一弹。社燕春秋常在客，台乌朝夕也当官。

聊翩凫繶朝班数，黯淡鱼绫刺字漫。珠米桂薪居不易，渐愁无计恋长安。
石桥
魏宗（宋代）

闻说招提景，昙花结翠云。
晴光朝更合，岚气晚来分。
梵语微茫韵，钟声杳霭闻。
无由问禅法，坐对柏炉薰。
雪后
许月卿六（宋代）

雪浏浏时逢晓日，水粼粼处识春风。
天公留取峰头雪，与作人间别样春。
恨春五首 其三
朱淑真（宋代）

病酒厌厌日正方，一声啼鸟在花梢。
惊回好梦方萌蕊，唤起新愁却破包。
暗把後期随处记，闲将清恨倩诗嘲。
从今始信恩成怨，且与莺花作交谈。
钱史君见赠元夕新什次韵答之
李壁（宋代）

元夕风光付湿薪，更堪门外雨如尘。
千枝宝炬知何处，一寸清愁苦傍人。
落纸惊蛇空妙墨，中庭独鹤漫閒身。
青藜不照蓬莱阁，云断苍梧怆百神。
相思极
曹邺（唐代）

妾颜与日空，君心与日新。三年得一书，犹在湘之滨。

料君相轻意，知妾无至亲。况当受明礼，不令再嫁人。

愿君从此日，化质为妾身。